b'\n_START_ARTICLE_\nZaljubljeni vampir\n_START_PARAGRAPH_\nZaljubljeni vampir je nekak\xc5\xa1na me\xc5\xa1anica detektivske, pravlji\xc4\x8dne in znanstveno-fantasti\xc4\x8dne pripovedi, ki je nastala pod peresom pisatelja Bogdana Novaka._NEWLINE_Knjiga je iz\xc5\xa1la v zalo\xc5\xbebi Mladinska knjiga leta 1995 in je del zbirke Knjigo\xc5\xbeer.\n_START_SECTION_\nZgodba\n_START_PARAGRAPH_\nGlavna junaka Tina in Luka se med nabiranjem gob v Zlodejevem bor\xc5\xa1tu, o katerem kro\xc5\xbeijo grozljive zgodbe, izgubita in do\xc5\xbeivita marsikatero neprijetno stvar. Najprej ju prestra\xc5\xa1i ciganka, ki z Lukove roke kljub pla\xc4\x8dilu no\xc4\x8de brati njegove usode, nato ob Krvavem potoku sre\xc4\x8data \xc4\x8darovnico, pred njima se mo\xc4\x8derad spremeni v zmaja, hudi\xc4\x8d jima ho\xc4\x8de ukrasti du\xc5\xa1i, Luka pa se celo zaplete v pajkovo mre\xc5\xbeo. Iz te godlje ju re\xc5\xa1i uglajen mladeni\xc4\x8d, ki sam sebe imenuje Erik Erger-Berger Mra\xc4\x8dni\xc5\xa1ki, njegova oprava pa mo\xc4\x8dno spominja na srednjeve\xc5\xa1ko. Luko in Tino povabi na svoj grad Mra\xc4\x8dnik, kjer naj bi se mu pridru\xc5\xbeila na ve\xc4\x8dernem balu. Med bivanjem v gradu Erik Tino nenehno nadleguje s pro\xc5\xa1njo, da bi jo smel ugrizniti v vrat, ta pa mu te \xc5\xbeelje no\xc4\x8de uresni\xc4\x8diti. Med preobla\xc4\x8denjem jo v sobi napade ogromen netopir, pred njim pa jo re\xc5\xa1i Luka. Na ve\xc4\x8dernem balu se zbere vsa smetana gosposke dru\xc5\xbebe, med njo je mo\xc4\x8d najti tudi Erikova star\xc5\xa1a, ki naj bi bila po njegovem pripovedovanju \xc5\xbee dolgo pod ru\xc5\xa1o. To v Tini in Luku vzbudi dvom in med plesom se izmuzneta iz dvorane. Luka posumi, da je Erik vampir, zato poi\xc5\xa1\xc4\x8deta grobnico Erikove dru\xc5\xbeine, kjer jima hitro postane jasno, da niso mrtvi le njegovi star\xc5\xa1i, temve\xc4\x8d tudi Erik sam, ki je mrtev \xc5\xbee od leta 1573. Ko se poslovijo \xc5\xa1e zadnji gostje, Erik ne zdr\xc5\xbei ve\xc4\x8d in napade Tino, ki jo zopet re\xc5\xa1i Luka. Eriku skozi srce zabije glogovo palico in skupaj zbe\xc5\xbeita z gradu ter najdeta spet pot domov. Medtem pa v gradu Mra\xc4\x8dnik zvesti sluga vampirjev Erika po\xc5\xa1kropi z opoldansko vodo iz dvori\xc5\xa1\xc4\x8dnega vodnjaka, ki naj bi menda imela \xc4\x8darobno mo\xc4\x8d \xe2\x80\xa6\n_START_SECTION_\nZgradba zgodbe\n_START_PARAGRAPH_\nJe tridelna in sicer: Home \xe2\x80\x93 away \xe2\x80\x93 home_NEWLINE_Luka in Tina se vsak s svojega doma pripeljeta na pristavo Trnovico, se izgubita v gozdu in se nato sre\xc4\x8dno vrneta na pristavo, nato pa zopet spet vsak na svoj dom.\n_START_SECTION_\nKonec\n_START_PARAGRAPH_\nKonec je sre\xc4\x8den za Luka in Tino, ki se vrneta domov, Skumaruha pa Erika po\xc5\xa1kropi s \xc4\x8darobno vodo iz dvori\xc5\xa1\xc4\x8dnega vodnjaka, ga odnese v njegovo grobnico in pusti po\xc4\x8divati, tako da bo le ta ob mraku zopet lahko vstal in zagospodaril na gradu. Ko se Erik prebudi, se odlo\xc4\x8di, da bo na\xc5\xa1el Tino in jo o\xc5\xbeenil \xe2\x80\xa6 Erikov konec torej ni ravno sre\xc4\x8den, saj na poti z avtom proti domu Tina in Luka ob cesti zagledata dve postavi, ki mo\xc4\x8dno spominjata na Erika in Skumaruho, kar torej pomeni, da Erik Tino i\xc5\xa1\xc4\x8de \xc5\xbee od leta 1593 pa vse do danes ...'